Lisaks Phuketile ja Pattayale asub Tais veel üks tuntud kuurort – Koh Samui. Saare avastasid umbes 1500 aastat tagasi kohalikud meremehed, kuid kaardile kanti see piirkond alles 1000 aastat hiljem. Tänasel päeval elab saarel ligikaudu 35 000 inimest. Turistide seas on lisaks sukeldumisele, veespordile ja rannamõnude nautimisele populaarsed erinevad ekskursioonid, mis tutvustavad kohaliku saarerahva traditsioone ja kultuuri.
#000000
Koh Samui loodus on lopsakas – siin kasvab üle 3,5 miljoni palmi. Samui saare kookospähkleid loetakse maailma parimateks. Samuti ei leidu saarel kõrgeid pilvelõhkujaid ega massiivseid hotellikomplekse, sest Samui seadused keelavad ehitada hooneid, mis kõrguks üle palmipuude.
#000001
Parimateks randadeks peetakse pehme, valge liivaga Chawengi randa, iseloomulike graniitrahnudega Lamai randa ja troopilise ilmega Silver Beachi. Teised tuntud rannad saarel on näiteks Me Nam, Bo Phut ja Big Buddha rand. Saare väikse pindala tõttu on Koh Samui ideaalne puhkusepaik mitmete imeilusate avarate aga ka privaatsete kaunite vaadetega randade avastamiseks. Parim aeg Koh Samui külastamiseks on detsembri lõpust augustini. Soodsamad hinnad on madalhooajal oktoobrist detsembri esimese pooleni.
#000002
Tai on ainus Kagu-Aasia riik, mida Euroopa riikidel ei õnnestunud koloniseerida. Ühtne Tai kuningriik on eksisteerinud alates 14. sajandi keskelt ning seda tunti varemalt Siami nime all kuni 1939. aastani, mil võeti ametlikult kasutusele Tai Kuningriigi nimetus.
#000007
Tai on rikas loodusvarade poolest, mille hulka kuuluvad kahtlemata mitmekesine floora ja fauna ning iseloomulikud ökosüsteemid. Tais on üle saja rahvuspargi, sealhulgas üle kahekümne merepargi, mis kõik pakuvad ainulaadseid elamusi, silmapaistvaid rajatisi ning võimalust vaadelda kohalikke loomi. Aktiivse puhkuse eelistajail on Tais lai valik: matkamine, mägijalgrattasõit, linnu- ja loomavaatlus, telkimine, sukeldumine.
#000008
Mereranna külastus Tai rannikul või ühel paljudest saartest pakub võimalust lõdvestuda, vaadelda eksootilist mereelustikku või isegi sukelduma õppida. Üle kogu Tai, olenemata sellest, kas viibite rannikul, mõnel saarel või sisemaa rahvuspargis, avaneb külastajail kindlasti võimalus tutvuda omanäolise taimestiku ja loomastikuga ning avastada ainulaadseid ökosüsteeme alates põhjapoolsete mägede parasvöötmelistest metsadest ja Kesk-Tai tasandikest kuni Kirde-Tai savannide ja lõunaranniku mangroovimetsadeni. Lisaks elevantidele ja pärdikutele on Tai koduks ka karudele ja vaalhaidele, kes on maailma suurim kalaliik.
#000010
Tai kliima on üldiselt troopikale iseloomulikult kuum ja niiske. Põhimõtteliselt võib ilmastiku jaotada kolmeks aastaajaks: kuum hooaeg, vihmane hooaeg ja jahe hooaeg, kuid Tai geograafiline asend võimaldab külastajatel aastaringselt leida endale sobiv ilm mõnes riigi osas. Tai lõunapoolsel rannikualal on vaid kaks aastaaega: vihmane ja kuiv. Kõigi rannapuhkuse planeerijate õnneks esineb vihmahooaeg Tai kahel rannikul veidi erineval ajal, mistõttu leidub päikselisi randu aastaringselt.
#000011